钦定古今图书集成/历象汇编/庶征典/第105卷 > 明
## 钦定古今图书集成/历象汇编/庶征典/第105卷 > 明

### 太祖吴元年二月大雪

按《云南通志》：“吴元年二月，昆明雪深七尺，人畜多毙。”

### 洪武十七年梧州大雪

按《广西通志》：“洪武十七年，梧城漫天大雪，不殊北方。”

### 英宗正统八年三月霜杀草木

按《浙江通志》：“正统八年三月，台州大霜如雪，杀草木，
蚕无食叶。”

### 代宗景泰元年正月雨黑雪秋霜杀谷

按《泽州志》：“景泰元年，陨霜杀谷。”

按《浙江通志》：“景泰元年正月，嘉兴大雪二旬，深丈许，
后雨黑雪。”

景泰四年，大雨雪。

按《江西通志》：“景泰四年春，饶州广信大雨雪，积四十
日，白封山谷，民绝樵采。”

景泰五年，大雪。

按《大政纪》，景泰五年正月，“积雪恒阴，诏求直言。”
按《名山藏》景泰五年二月，淮、徐、苏、松等府积雪，小民
饿冻死者甚多。

按《明通纪》：五年春，积雪，诏求直言。五月，下礼部章纶、
监察御史锺同于狱。时所立皇太子见济遘疾殇殂，
锺同手疏请朝南宫，复沂王为皇太子。未上，以示都
御史刘广衡，止之，以讽礼部尚书胡濙。濙缩不敢对，
曰：“作死，作死！”同不听，竟上之。下礼部会多官议。适章
纶疏陈修德弭灾十四事，其一谓：“太上皇帝临天下
十有四年，是天下之父也。陛下尝受册封，是上皇之
臣也。伏望时节率群臣朝见于南宫，以敦同气之情，
以隆尊崇之礼；而又复汪后于中宫，以正天下之母
仪；复沂王于储宫，以定天下之大本。如此则和气可
致，天意可回，灾沴可消矣。”疏入，已晡时帝览毕大怒。
日已瞑，宫门闭，乃传旨自门隙中出，命锦衣卫即刻
逮捕。入狱拷询。又二日，并锺同逮治。日加拷掠，流血
被体。逼令诬引大臣并南宫通谋，不伏，复加炮烙之
刑，穷治惨酷。濒死卒无一语他及。会天大风雨，黄沙
四塞，乃密敕锦衣卫缓其狱，令囚禁终身。

按《江南通志》，“景泰五年，扬州大雪，冰三尺，海水亦冻。”
按《浙江通志》，景泰五年正月，杭州、嘉兴、金华大雪，深
六七尺，覆压民居，鸟雀俱死。

### 英宗天顺二年冬无雪

按《名山藏》，“天顺二年十一月分遣大臣祷雪于天地
社稷山川。”

### 宪宗成化五年冬无雪

按明《昭代典则》：成化五年十二月无雪。内阁彭时上
疏言：“自古旱灾，皆由下民愁苦，感动天变。近日光禄寺买办各城门抽分，掊克太甚，而献珍珠宝石者，倍
佑增值，规取府库，以万民膏血充奸佞囊橐。伏望惩
革，以惠生民。”

成化十年夏霜。

按《云南通志》：“成化十年夏四月，顺宁严霜成冻。
成化十三年秋，陨霜伤稼。”

按《大政纪》：“成化十三年七月，陕西巩昌、平凉府诸州
县，陨霜伤稼。”

成化二十二年八月，大雨雪。

按《山西通志》：“成化二十二年八月望，吉州大雨雪，深
三四尺。”

### 孝宗弘治六年四月霜冬大雪

按《山西通志》：“弘治六年四月，屯留陨霜杀桑。”

按《江西通志》：“弘治六年冬十二月，南昌、抚州大雨雪，
树木冻折。”

弘治十一年夏寒。

按《云南通志》：“弘治十一年夏六月朔五日，临安大风
雨，寒剧，樵苏死于道者数十人，鸟雀僵死无计。
弘治十二年，大寒。”

按《浙江通志》：“弘治十二年，馀姚大寒，姚江冰合。
弘治十五年，江水冰。”

按《湖广通志》：“弘治十五年，祁阳江水冻合。”

### 武宗正德元年雪

按《琼州府志》：“正德元年冬，万州雨雪。”

正德四年雪。

按《广东通志》：“正德四年冬十月，潮州陨雪，厚尺许。
正德六年四月霜。”

按《潞安府志》：“正德六年四月，屯留县陨霜杀桑。
正德十一年八月，雨雪。”

按《山西通志》：“正德十一年秋八月，万泉雨雪。”

正德十七年二月，霜。

按《云南通志》：“正德十七年，云南县严霜成冻。”

### 世宗嘉靖四年冬大雪

按《全辽志》：“嘉靖四年冬，辽阳金州、复州大雪，深丈馀，
畜冻死。”

嘉靖八年七月，霜。八月雪。

按《山西通志》：“嘉靖八年秋七月，石楼陨霜。”

按《浙江通志》：“嘉靖八年，衢州八月雨雪。”

嘉靖十二年霜。

按《山西通志》：“嘉靖十二年八月，石楼、永和陨霜。
嘉靖十八年秋，雪成冰。”

按《山西通志》：“嘉靖十八年秋九月，洪洞雨雪，大雪三
日，平地深数尺，化水成河。一夕大风，尽合成冰，至春
始消。”

嘉靖三十五年十一月，“大雨雪。”

按：《福建通志》云云。

嘉靖三十六年冬，无雪。

按《大政纪》，“嘉靖三十六年十二月，无雪，帝命祈雪于
雷殿诸祠。逾月，雪降，群臣表贺。”

嘉靖三十七年，“大雨雪。”

按《山西通志》：“嘉靖三十七年八月，静乐大雨雪，深尺，
杀苗。”

嘉靖三十九年，“无雪。”

按《大政纪》：“嘉靖三十九年十一月，无雪。帝以入冬无
雪，躬祷于雷坛，久之，雪降，时以为灵雪，群臣表贺。”
嘉靖四十年春，大雪。冬，无雪。

按《山西通志》：“嘉靖四十年春三月，大雨雪。冬，平陆无
雪，麦枯死。”

嘉靖四十一年夏四月，大雪。

按《潞安府志》：“嘉靖四十一年春二月，雷已发声。夏四
月，大雪杀桑，民失蚕，花果不实。”

嘉靖四十四年冬，大雨雪。

按《福建通志》：“嘉靖四十四年十二月初六日，大雪，山
村雪厚至三四尺，四五日消，人以为异。”

嘉靖四十五年，大雪。

按《湖广通志》：“嘉靖四十五年冬，武昌大雪连月。”

### 穆宗隆庆三年大雪

按《广东通志》：“隆庆三年冬十二月，西樵山大雪，林木
皆冰，二日乃解。”

隆庆六年冬，无冰。

按《山西通志》：“隆庆六年冬，赵城无冰。”

### 神宗万历二年大雪

按《云南通志》：“万历二年，曲靖大雨雪。”

万历四年九月，大雪。

按《陕西通志》：“万历四年九月初七日，汉中大雪盈尺，
杀禾稼。”

万历五年，大暑。

按《江西通志》：“万历五年十月，南安、赣州大暑。”

万历六年，霜伤稼。冬，大雪，寒。

按《山西通志》，“万历六年秋七月，岳阳陨霜伤禾稼。冬，
赵城大雨雪，人畜冻死者甚众，树木死者大半按《陕西通志》，“万历六年冬，朝邑井冻。”

按《广东通志》：“万历六年冬，大雪。”

万历八年，霜杀稼。

按《山西通志》：“万历八年九月，临晋、猗氏陨霜杀稼。
万历九年夏，霜。八月，霜杀稼。”

按《山西通志》，“万历九年八月朔，辽州陨霜杀稼。”
按《福建通志》，万历九年立夏日，连城县雨霜三晨。
万历十一年六月霜。

按《山西通志》：“万历十一年六月，静乐陨霜杀禾。”
“万历十三年夏，霜冬，无雪。”

按《山西通志》：“万历十三年夏，平阳州县陨霜。”

按《潞安府志》：“万历十三年冬，无雪。”

万历十五年秋，霜伤禾。

按《山西通志》：“万历十五年秋七月，岢岚陨霜。”

按《江西通志》：“万历十五年秋七月，宁州大霜三日，禾
尽萎死。”

万历十六年六月霜。七月雪。八月大雪。

按《山西通志》：“万历十六年六月，太谷、朔州、山阴壶关
陨霜。八月，绛县乡宁大雪。”

按《江西通志》：“万历十六年秋七月，武宁县雨雪。”
“万历二十年春，大雨雪。”

按《山西通志》：“万历二十年三月，临晋、荥河、猗氏、宁乡
大雨雪。是月二十七日，大雪三尺，不害麦，人以为瑞。”
万历二十三年，春寒夏雪。

按《山西通志》，“万历二十三年夏四月，山阴大雨雪。”
按《河南通志》，“万历二十三年正月初八日夜分，汝宁
雷电大雨，是时严寒浃旬，禽兽毙者十之七。”

按《浙江通志》：“万历二十三年，金华四县雨雪四十馀
日。”

万历二十四年夏，雪。

按《潞安府志》：“万历二十四年四月，黎城县大雪。
万历二十六年，夏雪，秋霜杀禾。”

按《山西通志》：“万历二十六年秋七月，沁源陨霜，杀禾
稼。”

按《浙江通志》：“万历二十六年，金华立夏有飞雪。”
“万历二十八年春，大雪。”

按《山西通志》：“万历二十八年正月，临汾大雨雪。是月
望后，平地数尺，伤树”

万历二十九年九月，“大雨雪。”

按《云南通志》：“万历二十九年秋九月，省城大雨雪。
万历三十三年秋，霜杀禾。冬，大雪。”

按《山西通志》：“万历三十三年八月，临汾陨霜，杀禾稼。”
按《潞安府志》：“万历三十三年冬，大雪。”

万历四十六年春寒。冬，大雪。

按《四川总志》：“万历四十六年三月，昭化学棂星门为
大树所仆，时倏寒，若严冬，苗尽死。”

按《广东通志》：“万历四十六年冬十二月，大雪。时沍阴
寒甚，雪昼下如珠，次日复下如鹅毛，六日至八日乃
已。山谷之中，峰尽璧立，林皆琼挺。父老俱言从来未
有，此后连岁皆稔。”

### 光宗泰昌元年大雨雪

按《山西通志》：“泰昌元年冬，蒲州大雨雪数日，河冻，车
马可渡。”

按《陕西通志》：“泰昌元年冬，大雪，至仲春始霁，人多冻
死。”

### 熹宗天启二年春大雪

按《云南通志》：“天启二年春三月，龙井涸，大雨雪。
天启三年夏雪。”

按《四川通志》：“天启三年夏五月，天降大雪，积深尺许，
树枝禾茎尽折。”

天启四年，夏雪，秋霜杀禾。冬温，潞安大雪。

按《山西通志》，“天启四年秋八月，静乐文水陨霜杀禾。”
按《潞安府志》，“天启四年冬，大雪三昼夜，树枝多折。”
按《江南通志》，“天启四年六月初五日，镇江大寒夜，微
雪。十一月初八日，大暑，人裸体三日。”

### 愍帝崇祯二年夏雪

按《山西通志》：“崇祯二年夏五月，岢岚雨雪。”

崇祯四年冬，大雪。

按《陕西通志》：“崇祯四年冬，大雪两月，深丈馀。”

崇祯五年冬，大雪。

按《山西通志》：“崇祯五年冬，永和大雪，连绵一十三日，
深丈馀。”

崇祯十二年秋，霜杀稼。

按《山西通志》：“崇祯十二年秋八月，永和望日陨霜杀
稼。”

崇祯十三年春，大雪。

按《江西通志》：“崇祯十三年春正月，大雨雪，凝冰，树木
冻折，四山震响。